  Майя Бывальцева Тулыс кизён ужъёс дорозь, кудъёсыз Удмуртиын куартолэзьлэн нырысетӥ ӝыныяз кутско, элькунысь гурт возёсъёс федерал но элькун коньдэтъёсысь 853 миллион 500 сюрс манет тыр кун юрттэт басьтозы. Улосвыл кивалтэтлэн кенешоназ 10-тӥ оштолэзе со сярысь вераз вице-премьерлэн ужзэ быдэсъясь Сергей Токарев. Солэн кылъёсызъя, южтолэзе возёсъёс герӟамтэ юрттэт ӧръя 26 миллион манет басьтӥзы ни, оштолэзе со улсын ик 212 миллион 800 сюрс манет сётозы на. Со сяна, таяз арын эшшо 614 миллион манет басьтозы вузам йӧл понна субсидиос чотын. Сергей Токаревлэн верамезъя, та дырлы гуртоос котькуд гектар кизёно музъемлы быдэ 13,7 килограммен минерал ватсэтъёс басьтӥзы (кылем арын — 9,1 килограмм). Кидыслэн ӟечлыкез но миымлэсь умойгес — 83 процент (72 процент вал). 2017-тӥ арын тулыс Удмуртиысь гурт но фермер возёсъёсын 481 сюрс гектар вылын кизён ужъёсты ортчытыны чаклало. Тысё юосты 399 сюрс 100 гектар вылэ кизёзы. Сӥзьыл 80 сюрс гектар вылэ киземын вал — валля арын сярысь куиньмослы тросгес. Кын улэ 305 сюрс гектар музъемъёсты гыризы — 2015-тӥ арен ӵошатыса, куиньмослы тросгес. Тегъёс: Ижкар Удмуртия гуртвозёс кивалтэт коньдон СергейТокарев  